Geen orrrrrrrrrde meer in Britse parlement | Netwerk24
Geen orrrrrrrrrde meer in Britse parlement
Die Britse laerhuis sal van nou af sonder die bekende "orrrrrrrrrrrrde" van John Bercow, voormalige speaker, moet klaarkom nadat hy ná tien jaar in dié pos bedank het.
Bercow, wat gereeld orde in die parlement op 'n unieke manier probeer handhaaf het, het bedank nadat hy daarvan beskuldig is dat hy die regering se Brexit-plan probeer kelder.
Lindsay Hoyle van die amptelike opposisieparty is Maandag as die nuwe speaker van die Britse laerhuis aangewys en sal sodanig as skeidsregter moet optree wanneer die Brexit-besprekings weer voortgaan.
Hoyle is sedert 2010 die adjunkspeaker en is deur LP's as die nuwe speaker aangewys nadat hulle vier rondes van stemmery ondergaan het.
John Bercow het as speaker bedank nadat hy die pos vir tien jaar beklee het. Foto: Reuters
Lindsay Hoyle is die nuwe speaker van die Britse laerhuis. Foto: Reuters
Brexit is vir tyd en wyl uitgestel nadat die Britse laerhuis ingestem het om 'n vroeë algemene verkiesing in Desember te hou.
Dit sal die eerste algemene verkiesing oor die Kerstyd sedert 1923 wees.
Boris Johnson, Britse premier, het vir dié algemene verkiesing gevra nadat Brexit wéér uitgestel is.
Die Britte moes die Europese Unie (EU) aanvanklik 29 Maart vanjaar verlaat, maar die EU het vir hulle uitstel tot 31 Oktober gegee.
Brexit is egter weer tot 31 Januarie 2020 uitgestel omdat die Britse laerhuis ontevrede was met Johnson se tydrooster vir Brexit. - Reuters